დჰანბადი
დჰანბადი (ჰინ. धनबाद; ბენგ. ধনবাদ) — ქალაქი ინდოეთში, ჯარხანდის შტატში. ზედმეტსახელად ხშირად მას ინდოეთის ნახშირის დედაქალაქსაც უწოდებენ. წარმოადგენს მსოფლიოში 96-ე ყველაზე სწრაფადმზარდ ქალაქს. 2011 წლის აღწერის მონაცემებით, ინდოეთის იმ 53 ქალაქს შორის, რომელთა მოსახლეობაც 1 მლნ-ს აღემატება, იგი 42-ე ადგილზეა. შემოსავლების მხრივ, დჰანბადის რკინიგზა მეორე ადგილზეა ინდოეთში მუმბაის რკინიგზის შემდეგ. დჰანბადი ცნობილია ქვანახშირის მოპოვებით. ფუნქციონირებს ამ მიმართულების რამდენიმე მსხვილი კომპანია. ქალაქი ზღვის დონიდან 227 მეტრზეა გაშენებული. მისი გეოგრაფიული სიგრძე 24 კმ-ია, სიგანე კი 16 კმ. კლიმატი გარდამავალია ნოტიო სუბტროპიკულიდან ტროპიკულ ტენიან და მშრალში. ტემპერატურის პიკმა ზაფხულში შესაძლოა 47 °C-ს მიაღწიოს. ზამთარში მინიმალური ტემპერატურა 12 °C ეცემა, მაქსიმალური კი 22 °C-ია.